रनर खत्म करने पर आईसीसी को गावस्कर की लताड़  
गावस्कर के मुताबिक, ऐसी स्थिति में क्षेत्ररक्षण टीम के लिए भी नियम कड़े होने चाहिए, और गेंदबाजों को पानी भी नहीं मिलना चाहिए।
भारत के पूर्व क्रिकेट कप्तान सुनील गावस्कर ने एक-दिवसीय अंतरराष्ट्रीय क्रिकेट में चोटिल या थके हुए बल्लेबाज के लिए रनर की व्यवस्था को खत्म करने के आईसीसी के फैसले को लताड़ लगाई है। उन्होंने कहा कि यदि बल्लेबाजों को रनर नहीं दिया जा सकता तो गेंदबाजों को भी पानी पीने की स्वीकृति नहीं मिलनी चाहिए, क्योंकि नियम सभी के लिए समान होने चाहिए।  आईसीसी की कार्यकारी समिति ने एक-दिवसीय अंतरराष्ट्रीय मैचों में चोटिल बल्लेबाजों को रनर की सुविधा नहीं देने का फैसला किया है और गावस्कर ने कहा है कि अगर ऐसा है तो क्षेत्ररक्षण टीम के लिए भी नियम कड़े होने चाहिए।  नाराज गावस्कर ने 'एनडीटीवी' से कहा, "मैं यह भी सुझाव देना चाहता हूं कि बाउंड्री के समीप गेंदबाजों के लिए भी पानी नहीं होना चाहिए। वे एक ओवर फेंकते हैं और बाउंड्री पर पहुंच जाते हैं, जहां एनर्जी ड्रिंक उनका इंतजार कर रहा होता है।" भारत के इस पूर्व सलामी बल्लेबाज ने कहा कि अगर आईसीसी को लगता है कि चोटिल बल्लेबाज को रनर देना उचित नहीं है तो उसे ड्रिंक्स ब्रेक तथा स्थानापन्न क्षेत्ररक्षकों की व्यवस्था खत्म करने पर भी विचार करना चाहिए।